**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL INVESTICIJŲ PLUNGĖS MIESTO PRAMONĖS RAJONO VALSTYBINĖS ŽEMĖS SKLYPE PAVYZDINĖS SUTARTIES FORMOS PATVIRTINIMO**

2024 m. balandžio 25 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Plungės miesto savivaldybės teritorijos bendrojo plano sprendiniais, patvirtintais Plungės rajono savivaldybės tarybos 2008 m. liepos 24 d. sprendimu Nr. T1-139 „Dėl Plungės rajono ir Plungės miesto teritorijų bendrųjų planų tvirtinimo“, Plungės rajono savivaldybės taryba n u s p r e n d ž i a:

1. Patvirtinti investicijų Plungės miesto pramonės rajono valstybiniame žemės sklype pavyzdinės sutarties (toliau – Investicijų sutartis) formą (pridedama).

2. Įgalioti Plungės rajono savivaldybės administracijos direktorių, o jam nesant – Administracijos direktoriaus pavaduotoją, pasirašyti šio sprendimo 1 punkte patvirtintą Investicijų sutartį ir kontroliuoti jos vykdymą.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Administracijos direktoriaus pavaduotoja Jovita Šumskienė

Savivaldybės tarybos posėdžių sekretorė Irmantė Kurmienė

Teisės, personalo ir civilinės metrikacijos skyriaus vedėjas Vytautas Tumas

Turto skyriaus vedėja Živilė Bieliauskienė

Vietos ūkio skyriaus vedėja Odeta Petkuvienė

Architektūros ir teritorijų planavimo skyriaus vedėjas Tomas Jocys

Finansų ir biudžeto skyriaus vedėja Daiva Mažeikienė

Bendrųjų reikalų skyriaus kalbos tvarkytoja Simona Grigalauskaitė

Sprendimą rengė Strateginio planavimo ir investicijų skyriaus vedėja Žaneta Vaitkuvienė

PATVIRTINTA

Plungės rajono savivaldybės tarybos 2024 m. balandžio 25 d. sprendimu Nr. T1-

**(Pavyzdinė sutarties forma)**

**PLUNGĖS RAJONO SAVIVALDYBĖS IR \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(įmonės pavadinimas)

**INVESTICIJŲ PLUNGĖS MIESTO PRAMONĖS RAJONO VALSTYBINĖS ŽEMĖS SKLYPE SUTARTIS**

\_\_\_\_\_\_\_\_\_\_\_\_\_ Nr. \_\_\_\_\_\_\_

Plungė

**Plungės rajono savivaldybė** (toliau – Savivaldybė), adresas: Vytauto g. 12, LT-90123 Plungė, atstovaujama Plungės rajono savivaldybės administracijos (toliau - Savivaldybės administracija) direktoriaus (*vardas, pavardė*), veikiančio pagal Plungės rajono savivaldybės tarybos (*sprendimo data, numeris, visas pavadinimas*) sprendimu suteiktus įgaliojimus, ir

*(Lietuvos ar užsienio fizinio ar juridinio asmens pavadinimas, kodas, buveinė)* (toliau – Investuotojas), atstovaujamas *(vardas, pavardė)* pagal *(nurodyti atstovavimo pagrindą, dokumento numerį ir datą)*,

toliau kartu vadinami Šalimis, o kiekvienas atskirai – Šalimi, sudarė šią investicijų sutartį (toliau – Sutartis).

**I. SUTARTYJE VARTOJAMOS SĄVOKOS IR JŲ AIŠKINIMAS**

1. Sutartyje, jos prieduose, papildymuose, pakeitimuose ar papildomuose susitarimuose rašomos sąvokos turi žemiau nurodytas reikšmes, išskyrus atvejus, kai kitokią prasmę joms suteikia kontekstas.
2. **Investicijos** – visos pagal Sutartį Investuotojo atliekamos investicijos į žemės sklypą, kurios gali būti atliekamos bet kokia forma, tai yra statant pastatus ir kitus statinius, įrengiant įrenginius ir jiems reikalingą infrastruktūrą, įrengiant darbo vietas ir pan.
3. **Plungės miesto pramonės rajonas** – Plungės miesto bendrojo plano (Plungės rajono savivaldybės tarybos 2008 m. liepos 24 d. sprendimu Nr. T1-139 „Dėl Plungės rajono ir Plungės miesto teritorijų bendrųjų planų tvirtinimo“) sprendiniuose numatyta Plungės miesto pramonės ir sandėliavimo objektų teritorija ir Komercinių ir pramonės – sandėliavimo objektų teritorija.
4. **Žemės sklypas** – Plungės miesto pramonės rajone esantis valstybinės žemės sklypas, kuris yra tinkamas Investuotojo investicijoms ir veiklai, ir dėl kurio Regioninės svarbos projekto įgyvendinimui yra sudaryta Valstybinės žemės nuomos sutartis. Žemės sklypo unikalus numeris, adresas *(nurodyti numerį ir adresą*).
5. **Valstybinės žemės nuomos sutartis** – tarp Nacionalinės žemės tarnybos prie Lietuvos Respublikos žemės ūkio ministerijos, o nuo 2024 m. sausio 25 d. tarp Plungės rajono savivaldybės ir Investuotojo pasirašyta Valstybinės žemės nuomos sutartis su visais priedais ir vėlesniais jos pakeitimais.

**II. SUTARTIES DALYKAS IR TIKSLAS**

1. Sutarties dalykas – Investicijų projekto \_\_\_\_\_\_\_\_\_ įgyvendinimas žemės sklype \_\_\_\_\_\_\_\_\_\_ (nurodyti, kokių konkrečiai objektų statyba planuojama, kokios paskirties, kokiai veiklai vykdyti).
2. Sutarties tikslas – nustatyti Šalių įsipareigojimus, kuriuos įgyvendinus, investicijos į žemės sklypą Plungės miesto pramonės rajone būtų atliktos Sutartyje numatytu mastu ir terminais.

**III. ŠALIŲ TEISĖS IR ĮSIPAREIGOJIMAI**

8.Investuotojas turi:

8.1. investuoti ne mažiau kaip \_\_\_ eurų į \_\_\_ ha žemės sklypą(*įrašyti konkretų, Telšių regiono plėtros tarybos sprendime, dėl projekto pripažinimo regioninės svarbos projektu, nurodytą investicijų dydį)*;

8.2. sukurti ne mažiau kaip \_\_\_ darbo vietų (tiesiogiai susijusių su projektu), dėl kurių sudarytos viso darbo laiko darbo sutartys (darbo vietos sukūrimo data laikoma data, kada pagal viso darbo laiko darbo sutartį į naują darbo vietą, kuri sukurta įgyvendinant projektą, pirmą kartą priimamas darbuotojas) (*įrašyti konkretų, Telšių regiono plėtros tarybos sprendime dėl projekto pripažinimo regioninės svarbos projektu, nurodytą darbo vietų skaičių)*;

8.3. išlaikyti sukurtą darbo vietų skaičių ne trumpiau kaip 5 metus nuo darbuotojų pirmojo priėmimo į visas darbo vietas dienos (t. y. dienos, kada pirmą kartą pagal visos darbo dienos sutartį priimtas darbuotojas į paskutinę laisvą ir tiesiogiai su projektu susijusią darbo vietą). Laikoma, kad sukurta darbo vieta yra išlaikyta ne trumpiau kaip 5 metus, jeigu ji kiekvienais metais (12 mėnesių) per 5 metų laikotarpį buvo laisva ne ilgiau kaip 90 kalendorinių dienų;

8.4. tiesiogiai su projektu susijusioms sukurtoms darbo vietoms skirto mėnesio bruto darbo užmokesčio vidurkių per 5 metų laikotarpį nuo darbuotojų pirmojo priėmimo į visas darbo vietas dienos mediana didesnė kaip Lietuvos statistikos departamento paskelbtų šalies ūkio vidutinio mėnesio bruto darbo užmokesčio, įskaitant individualias įmones, dydžių atitinkamu laikotarpiu vidurkis apskrityje;

8.5. įvykdyti įsipareigojimus, susijusius su investicijomis ir darbo vietomis, nurodytus 8.1–8.4 papunkčiuose ne vėliau kaip per laikotarpį, nurodytą Telšių regiono plėtros tarybos sprendime, dėl projekto pripažinimo regioninės svarbos projektu;

8.6. kasmet iki einamųjų metų vasario 1 d. pateikti Plungės rajono savivaldybės administracijos Strateginio planavimo ir investicijų skyriui dokumentus, nurodytus Projekto pripažinimo regioninės svarbos projektu, regioninės svarbos projekto įgyvendinimo priežiūros ir regiono plėtros tarybos sprendimo, kuriuo projektas pripažintas regioninės svarbos projektu, pakeitimo ar pripažinimo netekusiu galios priėmimo tvarkos aprašo, patvirtinto Lietuvos Respublikos vidaus reikalų ministro 2022 m. kovo 3 d. įsakymu Nr. 1V-156, 20 punkte (netaikoma pirmaisiais projekto įgyvendinimo metais, jeigu nuo sprendimo dėl projekto pripažinimo regioninės svarbos projektu įsigaliojimo dienos iki einamųjų metų kovo 1 d. yra praėję 3 ar mažiau mėnesių);

8.7. Savivaldybės administracijai raštu pareikalavus, per jos nurodytą terminą pateikti dokumentus, patvirtinančius Investuotojo vykdomus veiksmus, investuotų investicijų dydį, sukurtų darbo vietų skaičių ir kitą informaciją, kuri reikalinga tinkamam Sutarties vykdymui kontroliuoti;

8.8. sudaryti sąlygas Savivaldybės administracijos darbuotojams susipažinti su pagal Sutartį Investuotojo vykdoma veikla išsinuomotame žemės sklype;

8.9. statydamas statinius ir kitą reikalingą infrastuktūrą, laikytis reikalavimų, kurie nustatyti ir Žemės nuomos sutartyje, ir Lietuvos Respublikos teisės aktuose;

8.10. užtikrinti, kad vykdoma veikla visais atžvilgiais atitiktų Lietuvos Respublikos teisės aktų reglamentavimą. Su tokių reikalavimų vykdymu susijusios investicijos ir rizika tenka Investuotojui;

8.11. savo sąskaita visą Sutarties galiojimo terminą organizuoti Nuomininko infrastruktūros ir joje esančio Nuomininko turto apsaugą ir tinkamą priežiūrą;

8.12. užtikrinti, kad statinys (-iai) ir visa infrastruktūra būtų suprojektuoti ir pastatyti taip, kad jo (-ų) techniniai sprendiniai ir parametrai neprieštarautų statinio architektūros, aplinkos, visuomenės sveikatos saugos, trečiųjų asmenų interesams, kiek tai susiję su teritorijų ir žemėtvarkos planavimo procedūrų reglamentavimu ir specialiais architektūriniais reikalavimais;

8.13 pagal įstatymų nustatytus reikalavimus teisę gauti iš Savivaldybės administracijos visą reikiamą informaciją ir techninę pagalbą, kurios gali reikėti greitai ir efektyviai atliekant investicijas.

9. Savivaldybė turi:

9.1. Investuotojui pasirašius ir Nekilnojamojo turto registre įregistravus žemės sklypo nuomos sutartį, pasirašyti Investicijų sutartį;

9.2. kiekvienais metais iki vasario 1 d., gavusi Sutarties 8.6 papunktyje nurodytus dokumentus, per 14 kalendorinių dienų su jomis susipažinti ir, nustačius neatitikimų, kreiptis į Investuotoją su reikalavimu juos pašalinti. Inicijuoti dokumentų, reikalingų Sutarties administravimui, surinkimą ir pateikimą atsakingoms institucijoms;

9.3. kasmet iki einamųjų metų kovo 1 d. pateikti Telšių regiono plėtros tarybai dokumentus nurodytus Sutarties 8.6 papunktyje;

9.4. bendradarbiauti su Investuotoju ir pagal įstatymų nustatytus reikalavimus padėti ir suteikti Investuotojui visokeriopą paramą ir pagalbą, kurios gali reikėti Investuotojui greitai ir efektyviai atliekant investicijas;

9.5. teisę kontroliuoti, kaip vykdomi Sutartyje nurodyti įsipareigojimai. Nustačius pažeidimų, reikalauti juos pašalinti arba inicijuoti Sutarties nutraukimą.

**IV. ŠALIŲ GARANTIJOS**

10. Savivaldybė pareiškia ir garantuoja Investuotojui, kad ji turi visas teises ir įgaliojimus sudaryti Sutartį ir vykdyti savo įsipareigojimus pagal ją, yra gavusi visus privalomus patvirtinimus ir įgaliojimus;

11. Investuotojas pareiškia ir garantuoja Savivaldybei, kad jis:

11.1. yra tinkamai įsteigtas ir teisėtai veikiantis pagal Lietuvos Respublikos įstatymus;

11.2. turi visas teises ir įgaliojimus sudaryti Sutartį ir vykdyti savo įsipareigojimus pagal ją, yra gavęs visus būtinus vidaus pritarimus ir sutikimus;

11.3. yra susipažinęs su nereikšmingos (*de minimis*) valstybės pagalbos teikimo nuostatomis.

**V. NENUGALIMA JĖGA *(FORCE MAJEURE)***

12. Šalis nėra atsakinga už bet kokių įsipareigojimų pagal šią Sutartį neįvykdymą ar netinkamą įvykdymą, jeigu Šalis įrodo, kad tai įvyko dėl nenugalimos jėgos aplinkybių *(force majeure)*, kurių Šalis negalėjo kontroliuoti ir protingai numatyti, išvengti ar pašalinti jokiomis priemonėmis. Nenugalimos jėgos aplinkybėmis laikomos aplinkybės, nurodytos Lietuvos Respublikos civilinio kodekso 6.212 str. ir Atleidimo nuo atsakomybės esant nenugalimos jėgos *(force majeure)* aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840.

13. Šalis, prašanti ją atleisti nuo atsakomybės, privalo pranešti kitai Šaliai raštu apie atsiradusias nenugalimos jėgos aplinkybes nedelsdama, bet ne vėliau kaip per 3 (tris) darbo dienas nuo tokių aplinkybių atsiradimo ar paaiškėjimo, pateikti įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Pranešti taip pat būtina, kai išnyksta įsipareigojimų nevykdymo pagrindas.

14. Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.

**VI. KONFIDENCIALUMAS**

15. Kiekviena Šalis įsipareigoja išlaikyti Šalių sąlygų konfidencialumą ir neatskleisti jokios konfidencialios informacijos, išskyrus toliau nurodytus atvejus (ir tik tiek, kiek būtina):

15.1. jei tai yra būtina padaryti pagal teisės aktus arba pagal kompetentingos valstybės institucijos nurodymą;

15.2. jei tokiam atskleidimui raštu pritarė kita Šalis (toks pritarimas neturi būti duotas nepagrįstai).

16. Sutarties 12 punkte numatytas konfidencialumo įsipareigojimas galioja ir Sutarties galiojimui pasibaigus.

**VII. ŠALIŲ ATSAKOMYBĖ IR GINČŲ SPRENDIMAS**

17. Šalys įsipareigoja laikytis Sutarties ir Lietuvos Respublikos galiojančių įstatymų reikalavimų. Už jų nevykdymą arba netinkamą vykdymą Šalys atsako Lietuvos Respublikos įstatymų nustatyta tvarka.

18. Iškilusius nesutarimus Šalys sprendžia tarpusavio susitarimu – derybomis. Derybų pradžia yra laikoma kai viena ginčo šalis iš kitos ginčo šalies, raštu gauna pasiūlymą kilusį ginčą spręsti derybomis. Jei ginčo išspręsti derybomis nepavyksta per 10 darbo dienų Šalys turi teisę pereiti prie kito, ginčų sprendimo procedūros, etapo ir kilusį ginčą spręsti Lietuvos Respublikos teisės aktų nustatyta tvarka ginčą sprendžiant teisme.

**VIII. SUTARTIES GALIOJIMAS, PAKEITIMAS, NUTRAUKIMAS**

19. Sutartis laikoma pasirašyta, kai ją pasirašo paskutinė Šalis (paskutinės Šalies pasirašymo data, todėl Šalys privalo nurodyti pasirašymo datą), ir galioja 5 metus.

20. Sutartis keičiama Šalių susitarimu, kuris sudaromas raštu ir yra neatskiriama Sutarties dalis. Sutarčiai pakeisti Savivaldybės tarybos pritarimas nereikalingas, jeigu yra keičiamos neesminės Sutarties sąlygos.

21. Sutartis gali būti nutraukta abipusiu raštišku Šalių susitarimu arba vienašališkai, prieš tai raštiškai pranešus kitai Šaliai ne vėliau kaip prieš 30 dienų iki Sutarties nutraukimo dienos.

22. Vienašališkai nutraukti Sutartį galima tik vienai iš Sutarties Šalių netinkamai vykdant arba visiškai nevykdant savo sutartinių įsipareigojimų.

**IX. KITOS NUOSTATOS**

23. Nutraukus Sutartį dėl Investuotojo kaltės, Investuotojas privalo sutvarkyti išsinuomotą žemės sklypą.

24. Kiekviena Šalis privalo teikti informaciją apie aplinkybes, kurios trukdo tinkamai vykdyti Sutartį raštu per protingą laiką nuo aplinkybių kilimo.

25. Siekiant išvengti abejonių, patvirtinama, kad Sutartis neapriboja Investuotojo teisių gauti kitų lengvatų, finansavimo ar kitų išmokų iš kitos Šalies, įskaitant valstybės institucijas.

26. Jeigu bet kuri Sutarties nuostata ar jos taikymas yra visiškai arba iš dalies pripažinti ar laikomi negaliojančiais, niekiniais ar neturinčiais teisinės galios, Šalys turi pakeisti Sutartį taip, kad pasiektų, kiek tai įmanoma, tą patį ekonominį efektą. Jeigu Šalys nepakeičia Sutarties, negaliojanti, niekinė ar neturinti teisinės galios nuostata bus laikoma panaikinta, o likusios Sutarties nuostatos toliau visiškai galios. Siekiant išvengti abejonių, patvirtinama, kad bet kurios Sutarties nuostatos negaliojimas, neteisėtumas ar teisinės galios neturėjimas neturi įtakos bet kurios kitos Sutarties nuostatos galiojimui.

27. Sutartis yra privaloma ir galioja kiekvienos Šalies teisių perėmėjui, bet negali būti perduodama bet kuriai iš Šalių be kitos Šalies išankstinio rašytinio sutikimo.

28. Sutarčiai taikomi Lietuvos Respublikos įstatymai.

29. Sutartis yra sudaryta 2 (dviem) vienodais, teisinę galią turinčiais egzemplioriais lietuvių kalba po vieną kiekvienai Šaliai.

**X. ŠALIŲ REKVIZITAI**

Savivaldybė Investuotojas

A. V. A. V.

\_\_\_\_\_\_\_\_\_\_ \_\_\_\_\_\_\_\_\_\_\_

(data) (data)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**STRATEGINIO PLANAVIMO IR INVESTICIJŲ SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL INVESTICIJŲ PLUNGĖS MIESTO PRAMONĖS RAJONO VALSTYBINĖS ŽEMĖS SKLYPE PAVYZDINĖS SUTARTIES FORMOS PATVIRTINIMO“** |

2024 m. balandžio 5 d.

Plungė

**1. Parengto sprendimo projekto tikslai, uždaviniai.** Sprendimo projekto tikslas – patvirtinti investicijų Plungės miesto pramonės rajono valstybinės žemės sklype pavyzdinės sutarties (toliau – Investicijų sutartis) formą (pridedama).

Atsižvelgiant į Telšių regiono plėtros tarybos 2024 m. kovo 6 d. raštu Nr. S-43 „Dėl regioninės svarbos projektų įgyvendinimo vertinimo“ pateiktą informaciją dėl Lietuvos Respublikos investicijų įstatymo 13 straipsnio 1 dalies 7 punkto įgyvendinimo „7) dėl investicijų į gamybos, pramonės ar paslaugų (išskyrus viešąsias paslaugas) sritis savivaldybė sudaro investicijų sutartis, atitinkančias savivaldybės tarybos nustatytus kriterijus ir (ar) Lietuvos Respublikos Vyriausybės nustatytus projekto poveikio nacionalinės regioninės politikos tikslui pasiekti ir uždaviniams įgyvendinti vertinimo kriterijus, kuriais remdamasi regiono plėtros taryba projektą pripažino regioninės svarbos projektu. Specialios investavimo, verslo ar žemės sklypo parinkimo sąlygos tokiose sutartyse nustatomos pagal savivaldybės kompetenciją;“, Plungės rajono savivaldybė turi sudaryti Regioninės svarbos projektų įgyvendinimo investicijų sutartis.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.** Sprendimo projektu nebus keičiamas įstatymo nuostatomis įtvirtintas teisinis reguliavimas.

**3. Kodėl būtina priimti sprendimą, kokių pozityvių rezultatų laukiama.**

Investicijų projektai pripažįstami Regioninės svarbos projektais vadovaujantis kriterijais, numatytais Lietuvos Respublikos vidaus reikalų ministro 2022 m. kovo 3 d. įsakyme Nr. 1V-156 „Dėl Projekto pripažinimo regioninės svarbos projektu, regioninės svarbos projekto įgyvendinimo priežiūros ir regioninės plėtros tarybos sprendimo, kuriuo projektas pripažintas regioninės svarbos projektu, pakeitimo ar pripažinimo netekusiu galios priėmimo tvarkos aprašo patvirtinimo“.

Prievolė sudaryti Investicijų sutartį numatyta Lietuvos Respublikos investicijų įstatymo 13 straipsnio 1 dalies 7 punkte.

**4. Lėšų poreikis ir finansavimo šaltiniai.**

Sprendimui įgyvendinti lėšų nereikės.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.** Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Nėra.

**7. Sprendimo projekto antikorupcinis vertinimas.** Korupcijos pasireiškimo galimybių nėra. Vertinimas neatliekamas.

**8. Nurodyti, kieno iniciatyva sprendimo projektas yra parengtas.** Telšių regiono plėtros tarybos ir Plungės rajono savivaldybės administracijos iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Strateginio planavimo ir investicijų skyriui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatomas* | *Nenumatomas* |
| *Finansams* | *Nenumatomas* | *Nenumatomas* |
| *Socialinei aplinkai* | *Nenumatomas* | *Nenumatomas* |
| *Viešajam administravimui* | *Nenumatomas* | *Nenumatomas* |
| *Teisinei sistemai* | *Nenumatomas* | *Nenumatomas* |
| *Kriminogeninei situacijai* | *Nenumatomas* | *Nenumatomas* |
| *Aplinkai* | *Nenumatomas* | *Nenumatomas* |
| *Administracinei naštai* | *Nenumatomas* | *Nenumatomas* |
| *Regiono plėtrai* | *Sudaromos sąlygos įgyvendinti Regioninės svarbos projektus* | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Strateginio planavimo ir investicijų skyriaus vedėja Žaneta Vaitkuvienė